FI Euroopan unionin virallinen lehti CE 78/24

(2004/C 78 E/0026)

KIRJALLINEN KYSYMYS E-0912/03

esittäjä(t): Claude Moraes (PSE) komissiolle

(24. maaliskuuta 2003)

Aihe: Rasismi ja rasistiset hyökkäykset jäsenyyttä hakeneissa maissa

Euroopan parlamentti on antanut mietinnön rasismin, muukalaisvihan ja antisemitismin vastustamisesta jäsenyyttä hakeneissa maissa (A5-0055/2000). Yhdistyneen kuningaskunnan ylähuone on myös viimeaikoina antanut selontekoja, jotka antavat ymmärtää, että Ellisin laajentumista pohtivan työryhmän raportit eivät anna riittävää kuvaa romaniväestön vainoista Unkarissa, Puolassa sekä Tšekin ja Slovakian tasavalloissa. Mitä komissio tekee muistuttaakseen jäsenyyttä hakeneiden maiden hallituksia niiden velvollisuudesta vastustaa romaniväestön syrjintää?

Günter Verheugenin komission puolesta antama vastaus

(8. toukokuuta 2003)

Ihmisoikeuksien ja vähemmistöjen suojelun alalla komissio katsoo, että syrjimättömyysperiaate on hyvin tärkeä osa yhteisön lainsäädäntöä. Siitä on määrätty erityisesti EY:n perustamissopimuksen 13 artiklassa, rodusta tai etnisestä alkuperästä riippumattoman yhdenvertaisen kohtelun periaatteen täytäntöönpanosta 29 päivänä kesäkuuta 2000 annetussa neuvoston direktiivissä 2000/43/EY (1) ja yhdenvertaista kohtelua työssä ja ammatissa koskevista yleisistä puitteista 27 päivänä marraskuuta 2000 annetussa direktiivissä 2000/78/EY (2). Periaate on myös vahvistettu Euroopan unionin perusoikeuskirjassa.

Komissio on seurannut tiiviisti näiden periaatteiden toteutumista. Tšekin tasavallan, Unkarin, Puolan ja Slovakian edistymistä koskevissa kertomuksissa komission on kiinnittänyt erityistä huomiota romani-vähemmistön tilanteeseen. Vaikka kertomuksissa korostetaan useiden vuosien aikana tapahtunutta kehitystä, niissä on selvästi osoitettu vielä ratkaisematta olevat ongelmat ja kehotettu jatkamaan ponnistuksia mahdollisten jäljellä olevien puutteiden korjaamiseksi. Kertomuksissa on myös korostettu tarvetta sisällyttää kansalliseen lainsäädäntöön kaikki direktiivien 2000/43/EY ja 2000/78/EY säännökset ja tehostaa pyrkimyksiä noudattaa EY:n perustamissopimuksen 13 artiklan määräyksiä mukaan lukien tasa-arvoasioista vastaavan elimen perustaminen. Nämä kysymykset otetaan esille kaikissa asianmukaisissa yhteyksissä poliittisesti korkeimmalla mahdollisella tasolla.

Lisäksi toteutetaan tarvittavat järjestelyt, jotta ehdokasmaat voisivat osallistua yhteisön syrjinnänvastaiseen ohjelmaan. Myös Phare-varoista rahoitetaan merkittäviä ja erityisesti tätä alaa koskevia avustusohjelmia. Esimerkiksi Phare 2001 -ohjelmasta varattiin 3 miljoonaa euroa Tšekin tasavallassa toteutettavaan kansalaisyhteiskuntaa koskevaan hankkeeseen, jolla edistetään romaniväestön osallistumista julkiseen elämään, ja 5 miljoonaa euroa Unkarissa toteutettavaan yhteiskuntaan sopeuttamisohjelmaan, jonka erityisenä kohderyhmänä ovat romanit. Slovakiassa osoitettiin 10 miljoonaa euroa infrastruktuuri- ja koulutushankkeiden tukemiseen romaniväestön aseman parantamiseksi. Phare 2002 -ohjelmasta osoitettiin 0,5 miljoonaa euroa Unkarin romaniväestön sopeuttamista edistävien politiikkojen ja ohjelmien tehostamiseen ja 3 miljoonaa euroa Unkarin romaneihin kohdistuvan syrjinnän ehkäisemiseen ja suvaitsevaisuuden lisäämiseen. Phare 2003 -ohjelmasta on varattu 1 miljoona euroa hankkeeseen, jolla parannetaan romanien mahdollisuuksia pitkällä aikavälillä Tšekin tasavallassa.

Komissio seuraa edelleen tiiviisti ja tukee syrjinnän vastaiseen toimintaan liittyviä jäsenyysvalmisteluja.

(1) EYVL L 180, 19.7.2000.

(2) EYVL L 303, 2.12.2000.